Toshkent shahrida Amerika texnologiyalar universitetini tashkil etish chora-tadbirlari toʻgʻrisida
(resolution, 2026-04-13)

Oliy taʼlim sohasiga yetakchi xorijiy taʼlim muassasalarining ilgʻor tajribasini joriy etish ishlarini yanada kengaytirish, ular bilan hamkorlikni rivojlantirish, taʼlim sohasiga chet el investitsiyalarini jalb etish, shuningdek, mintaqaviy hamkorlikni mustahkamlash maqsadida: 1. Quyidagilar: Oʻzbekiston Respublikasi Prezidenti huzuridagi Strategik islohotlar agentligi, Arizona davlat universiteti (AQSH) hamda “Cintana Education” kompaniyasi (AQSH) oʻrtasida 2023-yil sentabr oyida Toshkent shahrida Amerika texnologiyalar universitetini tashkil etish toʻgʻrisida ahdlashuv memorandumi imzolanganligi; Toshkent shahridagi Amerika texnologiyalar universitetining taʼlim jarayonini tashkil etishda Amerika Qoʻshma Shtatlari tomonidan “Cintana Education” kompaniyasi hamkor etib belgilanganligi maʼlumot uchun qabul qilinsin. 2. Oliy taʼlim, fan va innovatsiyalar vazirligi hamda “Cintana Education” kompaniyasining (AQSH) Toshkent shahrida Amerika texnologiyalar universitetini (keyingi oʻrinlarda — Universitet) tashkil etish toʻgʻrisidagi taklifiga rozilik berilsin. 3. Quyidagilar Universitetning asosiy faoliyat yoʻnalishlari etib belgilansin: muhandislik, sogʻliqni saqlash, axborot texnologiyalari, arxitektura va dizayn, iqtisodiyot va moliya, xalqaro munosabatlar sohalari uchun oliy maʼlumotli kadrlarni xalqaro standartlar darajasida tayyorlash; oʻquv-tarbiya jarayonini ilgʻor pedagogik va zamonaviy axborot texnologiyalarini qoʻllagan holda jahonning yetakchi universitetlarida joriy etilgan taʼlim texnologiyalari va usullari asosida tashkil etish; talabalarning intellektual qobiliyatini rivojlantirish, bilimini amaliy tajribalar orqali mustahkamlashga, oʻquv materiallarini samarali va puxta oʻzlashtirishga xizmat qiladigan har tomonlama qulay taʼlim muhitini shakllantirish; taʼlim va ilmiy-tadqiqot yoʻnalishlarida yetakchi xorijiy oliy taʼlim va ilmiy-tadqiqot tashkilotlari bilan hamkorlikni mustahkamlash, talabalarning akademik mobilligini yoʻlga qoʻyish; ilmiy-pedagogik salohiyatni oshirib borish, jumladan, professor-oʻqituvchilar stajirovkasi va malaka oshirishini nufuzli xorijiy oliy taʼlim tashkilotlari va ilmiy-tadqiqot markazlarida tashkil etish; taʼlim-tarbiya jarayonini talabalarda yuksak maʼnaviy va axloqiy fazilatlarni rivojlantirish, Vatanga muhabbat va sadoqat, xalq manfaatlari uchun xizmat qilish tuygʻusi bilan yashaydigan barkamol avlod sifatida tarbiyalashga qaratgan holda tashkil etish. 4. Belgilab qoʻyilsinki: Universitet nodavlat oliy taʼlim tashkiloti hisoblanadi hamda oʻz faoliyatini 2024/2025 oʻquv yilidan boshlab Oʻzbekiston Respublikasining taʼlim sohasidagi qonunchilik hujjatlari talablari asosida amalga oshiradi; Universitetda talabalarni oʻqitish toʻlov-kontrakt asosida amalga oshiriladi hamda qabul parametrlari va talabalarni oʻqitish uchun toʻlov-kontrakt summasi Universitet tomonidan belgilanadi; Universitetga abituriyentlar qabuli va bitiruvchilar attestatsiyasi Universitet tomonidan belgilangan talab va tartibga muvofiq amalga oshiriladi; Universitet toʻliq akademik, moliyaviy va tashkiliy mustaqil oliy taʼlim tashkiloti hisoblanadi; Universitet bitiruvchilariga Arizona davlat universitetining yoki Amerika Qoʻshma Shtatlarida tan olinadigan hamkor xorijiy oliy taʼlim tashkilotining diplomi beriladi. Bunda, bitiruvchilarga berilgan diplom Oʻzbekiston Respublikasida tan olinadi; Universitetda qoʻshma taʼlim dasturlarining xorijiy universitetda oʻqish qismini bakalavriatda “3+1”, magistraturada “1+1” va boshqa shaklda, jumladan, masofaviy tarzda amalga oshirish imkoniyati yaratiladi; Universitet faoliyati taʼsischilar mablagʻlari, toʻlov-kontrakt asosida talabalarni oʻqitishdan tushgan mablagʻlar, homiylik xayriyalari, grantlar va qonunchilikda taqiqlanmagan boshqa manbalar hisobidan moliyalashtiriladi. 5. “Cintana Education” kompaniyasi (AQSH) quyidagilarni taʼminlash majburiyatini oʻz zimmasiga olishi maʼlumot uchun qabul qilinsin: Universitetni tashkil etish va uning faoliyatini yoʻlga qoʻyish uchun 2024 — 2030-yillarda 30 million AQSH dollari, 2030 — 2035-yillarda 20 million AQSH dollari miqdorida investitsiya kiritish hamda investitsiyalarning kamida 50 foizini Universitet moddiy-texnika bazasini shakllantirishga sarflash; Universitetga Arizona davlat universitetini hamkor sifatida jalb etish hamda Universitetda taʼlim jarayonini hamkor universitetning andozasi, oʻquv-metodik va texnologik qoʻllab-quvvatlashi asosida tashkil etish; Universitetning kutubxona fondini shakllantirish, uni zamonaviy oʻquv, oʻquv-metodik va ilmiy-texnik adabiyotlar bilan toʻldirish hamda talabalar uchun Arizona davlat universitetining kutubxona fondidan foydalanish imkoniyatini yaratish; Universitetda Arizona davlat universiteti va nufuzli reyting tashkilotlarining yuqori 200 talik roʻyxatiga kirgan xorijiy oliy taʼlim tashkilotlarining taʼlim dasturlari asosida kadrlar tayyorlash hamda xorijiy oliy taʼlim tashkilotlarining diplomini berishni nazarda tutuvchi qoʻshma taʼlim dasturlarini joriy etish. 6. Toshkent shahri, Beshyogʻoch koʻchasi, 1-uy manzilida joylashgan bino-inshootlar unga biriktirilgan hudud bilan birgalikda “Cintana Education” kompaniyasiga (AQSH) Universitetni tashkil etish uchun 49 yil muddatga ijaraga berilsin. 7. Toshkent shahridagi Amerika texnologiyalar universiteti faoliyatini yoʻlga qoʻyish va muvofiqlashtirish boʻyicha boshqaruv kengashi (keyingi oʻrinlarda — Boshqaruv kengashi) tashkil etilsin va uning tarkibi ilovaga muvofiq tasdiqlansin. Boshqaruv kengashiga quyidagi vakolatlar berilsin: Universitetni rivojlantirish dasturi, maqsadli koʻrsatkichlari loyihasini koʻrib chiqish va kelishish; Universitet oldiga qoʻyilgan vazifalar ijrosi, maqsadli koʻrsatkichlarga erishish holatini nazorat qilib borish va yillik hisobotlarni qabul qilish; taʼsischilarning investitsiyaviy va boshqa majburiyatlari bajarilishi yuzasidan monitoring olib borish; Universitet rektori va prorektorlari lavozimiga tavsiya etilayotgan nomzodlarni koʻrib chiqish va xulosa berish; Universitetning oʻz taʼlim dasturlari asosida kadrlar tayyorlashga ruxsat berish yuzasidan qaror qabul qilish. 8. Boshqaruv kengashi (O. Abduraxmanov): ikki hafta muddatda Universitetning Toshkent shahri, Beshyogʻoch koʻchasi, 1-uy manzili boʻyicha joylashtirilishini; 2024-yil 1-avgustga qadar Universitet tomonidan xorijdan jalb qilinadigan professor-oʻqituvchilarni joylashtirish uchun ijara turar joylari tayyorlanishini; 2025-yil 1-sentabrga qadar Universitet kampusini qurish uchun Toshkent shahri hududidan zarur yer maydonining belgilangan tartibda ajratilishini taʼminlasin. 9. Tashqi ishlar vazirligi Oliy taʼlim, fan va innovatsiyalar vazirligining viza talabnomalariga binoan Universitetga jalb qilinadigan xorijiy professor-oʻqituvchilar va maʼmuriy xodimlar hamda ularning oila aʼzolari uchun kirish vizalari konsullik yigʻimlar va haqiqiy xarajatlarning oʻrnini qoplash hisobidan yigʻimlar undirmasdan belgilangan tartibda rasmiylashtirilishini taʼminlasin. 10. Kambagʻallikni qisqartirish va bandlik vazirligi Oliy taʼlim, fan va innovatsiyalar vazirligining buyurtmanomalariga koʻra Universitetni tashkil etish va uning faoliyat yuritishida ishtirok etadigan xorijiy fuqarolarga Oʻzbekiston Respublikasi hududida mehnat faoliyatini amalga oshirish huquqini beruvchi tasdiqnomalar berilishini (muddati uzaytirilishini) taʼminlasin. 11. Mazkur qarorning ijrosini samarali tashkil qilishga masʼul va shaxsiy javobgar etib oliy taʼlim, fan va innovatsiyalar vaziri K.A. Sharipov belgilansin. Qaror ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti Administratsiyasi Ijtimoiy rivojlanish departamenti rahbari O.K. Abduraxmanov zimmasiga yuklansin. O.K. Abduraxmanov—Oʻzbekiston Respublikasi Prezidenti Administratsiyasi Ijtimoiy rivojlanish departamenti rahbari, Boshqaruv kengashi raisiK.A. Sharipov—oliy taʼlim, fan va innovatsiyalar vaziri, Boshqaruv kengashi raisi oʻrinbosariD.L. Bekker—“Cintana Education” kompaniyasi raisi, Boshqaruv kengashi raisi oʻrinbosariCh. Bagchioglu—“Cintana Education” kompaniyasining Sharqiy Yevropa va Markaziy Osiyo boʻyicha mintaqaviy rahbariO.R. Fozilkarimov—iqtisodiyot va moliya vaziri oʻrinbosariM.A. Madrahimov—tashqi ishlar vaziri oʻrinbosariF.A. Sidikov—Oʻzbekiston Respublikasining AQSHdagi Favqulodda va Muxtor elchisiB.B. Raxmatov—Oʻzbekiston Respublikasi Prezidenti huzuridagi Strategik islohotlar agentligi direktoriSh.B. Umurzakov—Toshkent shahar hokimiLavozimiga koʻra—Toshkent shahridagi Amerika texnologiyalar universiteti rektori, Boshqaruv kengashi kotibi